ખબર નહી કેમ મારી આ વર્ષગાંઠ ઉપર મને મારા મિત્રોએ કોઈપણ એક સંકલ્પ લેવાનું ડહાપણ બતાવ્યું. મને કહે, તો જ વર્ષગાંઠની સાચી ઉજવણી કરી કહેવાય. મને એ લોકોની વાતમાં ભેદ અને ભરમ બંને જણાયા, છતાં મિત્રોને રાજી રાખવાના એકમાત્ર ઉપચાર તરીકે મેં તેમની વાતનો સ્વીકાર કરી લીધો. મૂંઝવણ થઇ તો એ વાતની થઇ કે સકલ્પ લેવો તો શાનો લેવો? કવિ નર્મદજીના પૂતળા પાસે ગયો. મને કહે આવ બેટા, આવ. હું તારી મૂંઝવણ પામી ગયો છું. તારે કોઈ સંકલ્પ લેવો છે ને? તો સભ્યતાનો સંકલ્પ લઇ લે. તારી અસભ્યતાતો ચારે કોર પ્રચલિત છે. તું વર્ષગાંઠ નિમિતે સભ્યતા સપ્તાહ ઉજવ. તારી અસભ્યતાના દાવપેચનો તો આ બધાને પરિચય છે. તો તારી જન્મ તારીખ ૨૪ ડિસેમ્બરથી ૩૧ ડીસેમ્બર સુધી સભ્યતા સપ્તાહની ઉજવણી કરવાનો સંકલ્પ લઇ લે. હું તારી સાથે રહીશ. અને લઇ લીધો. તમામ મિત્રોને એસ.એમ.એસ કરી જણાવી દીધું કે મારી વર્ષગાંઠ નિમિતે હું સભ્યતા સપ્તાહ ઉજવવાનો સંકલ્પ કરું છું. સંકલ્પ લેવો સહેલો છે, પણ પાળવો અઘરો છે, એની ખબર હોવાં છતાં જોખમ લીધું.